
UDHËZIM I PËRBASHKËT
Nr. 866, datë 20.12.2018

PËR PROCEDURAT DHE MODELIN E VLERËSIMIT TË RISKUT PËR RASTET E DHUNËS NË FAMILJE

Në mbështetje të nenit 102, pika 4 të Kushtetutës, si dhe të neneve 7, pika 1, shkronja “b”/1 e 25 pika 2, të ligjit nr. 9669, datë 18.12.2006, “Për masa ndaj dhunës në marrëdhëniet familjare”, i ndryshuar, ministri i Brendshëm dhe ministri i Shëndetësisë dhe Mbrojtjes Sociale, 

UDHËZOJNË:

I. Dispozita të përgjithshme
1. Ky udhëzim përcakton procedurat për kryerjen e vlerësimit të riskut për rastet e dhunës në familje nga strukturat përgjegjëse të Policisë së Shtetit dhe modelin e këtij vlerësimi.
2. Me qëllim lehtësimin e zbatimit të këtij udhëzimi, për referencë do të përdoren përkufizimet dhe shkurtimet si më poshtë vijon: 
a) “Vlerësimi i riskut”, faza e menaxhimit të rastit të dhunës në familje, që kryhet menjëherë në mënyrë të shpejtë, pas identifikimit ose raportimit të rastit, me qëllim ndalimin e dhunës dhe mbrojtjen e viktimës përmes Urdhrit për Masat Paraprake të Mbrojtjes së Menjëhershme (UMPMM).  
b) UMPMM − urdhri i lëshuar nga Policia e Shtetit në bazë të ligjit nr. 9669, datë 18.12.2006, “Për masa ndaj dhunës në marrëdhëniet familjare”, i ndryshuar.
c) UMM − Urdhri i Menjëhershëm i Mbrojtjes i lëshuar me vendim të gjykatës në bazë të ligjit nr. 9669/2006.
ç) UM − Urdhri i Mbrojtjes i lëshuar me vendim të gjykatës në bazë ligjit nr. 9669/2006.
d) Punonjësi i policisë − punonjësi i policisë që do të kryejë vlerësimin e riskut dhe procedurat për lëshimin e UMPMM-së. 
dh) Struktura përgjegjëse − struktura përgjegjëse për trajtimin e rasteve të dhunës në familje pranë Policisë së Shtetit në bazë të ligjit nr. 9669/2006.
e) Raporti − raporti për vlerësimin e riskut, i hartuar nga Policia e Shtetit. 


II. Detyrat e Policisë së Shtetit për vlerësimin e riskut 
3. Titullari i strukturës përgjegjëse pranë Policisë së Shtetit, menjëherë pas identifikimit ose raportimit të rastit të dhunës në familje, ku është identifikuar ose raportuar rasti, merr të gjitha masat për të ndaluar dhunën dhe për të kryer procedurat për vlerësimin e riskut dhe lëshimin e UMPMM-së. 
4. Struktura përgjegjëse pranë Policisë së Shtetit dhe koordinatori vendor afishojnë në vende të dukshme në ambientet përkatëse listën e personave të kontaktit dhe numrin e telefonit, për institucionet pjesë e mekanizmit të referimit. Koordinatori vendor përgatit dhe përditëson periodikisht këtë listë.  
5. Punonjësi i Policisë së Shtetit i ngarkuar për kryerjen e vlerësimit e riskut njofton koordinatorin vendor pranë njësisë përkatëse të vetëqeverisjes vendore. Ky i fundit, mund të asistojë në hartimin e raportit të vlerësimit të riskut për rastin e dhunës në familje. Në pamundësi për t’u paraqitur personalisht, zëvendësohet menjëherë nga një punonjës social i strukturës përgjegjëse për shërbimet shoqërore në njësitë e vetëqeverisjes vendore.
6. Struktura përgjegjëse pranë Policisë së Shtetit, në rastin kur fëmijët janë viktima të dhunës së drejtpërdrejtë në familje, menjëherë pas marrjes në mbrojtje të fëmijës dhe referimit të rastit pranë Njësisë për Mbrojtjen e Fëmijëve në Bashki / punonjësit për mbrojtjen e fëmijëve në njësitë administrative të Bashkisë, harton raportin e vlerësimit të riskut në prani të përfaqësuesit të kësaj të fundit.
7.  Mosparaqitja në kohë e koordinatorit vendor / punonjësit social të strukturës përgjegjëse për shërbimet shoqërore në njësitë e vetëqeverisjes vendore, nuk përbën shkak për ndërprerjen e vlerësimit të riskut ose për vonesa në hartimin e raportit. 
8. Nëse vendi ku është identifikuar ose raportuar rasti i dhunës në familje është i ndryshëm nga ai i vendbanimit të viktimës ose dhunuesit, punonjësi i policisë i ngarkuar të kryejë vlerësimin e riskut mund të kërkojë informacion nga struktura përgjegjëse e Policisë së Shtetit të vendbanimit të tyre.
9. Raporti për vlerësimin e riskut hartohet sipas aneksit, që është pjesë përbërëse e udhëzimit. Modeli i aneksit shërben për të siguruar kërkesat minimum të raportit për vlerësimin e riskut, i cili mund të përmbajë edhe elemente të tjera sipas rastit të dhunës që vlerësohet.
10. Raporti i vlerësimit të riskut shpreh nivelin e rrezikut për rastin konkret dhe sugjeron në proporcion me të, një ose disa nga masat e parashikuara në ligjin nr. 9669/2006, “Për masa ndaj dhunës në marrëdhëniet familjare”, në fuqi.
11. Një kopje e raportit u njoftohet menjëherë titullarit të strukturës përgjegjëse dhe punonjësve që thirren për hartimin e këtij raporti. 
III. Vlerësimi i riskut në rastin e dhunës në familje
12. Vlerësimi i riskut kryhet me shpejtësi, bazuar në informacionin që disponohet si rezultat i identifikimit ose raportimit të rastit të dhunës, si dhe të informacioneve të tjera që mund të mblidhen menjëherë nga pyetja e të dhunuarës, e dhunuesit ose e anëtarëve të tjerë të familjes, si dhe nga institucionet, organizatat ose individët, që kanë dijeni për rastin. 
13. Mbledhja e informacionit synon të krijojë të dhëna në lidhje me: disponimin e armëve, jo vetëm në rastet kur dyshohet për armëmbajtje pa leje, por edhe në rastet kur një e tillë disponohet me leje;  rastet e përsëritura të dhunës në familje dhe burimit të saj, nëse ka pasur edhe më parë urdhra gjyqësorë të mbrojtjes apo masa të mbrojtjes së menjëhershme; qëndrimin e dhunuesit/es ndaj urdhrave të mëparshëm për mbrojtjen nga dhuna në familje; mbi vendimet gjyqësore penale ndaj tij; gjendjen psikologjike të dhunuesit/es, nëse është përdorues i lëndëve alkoolike, narkotike ose nëse përbën kërcënim për jetën, shëndetin a lirinë e viktimës,  të fëmijëve ose të anëtarëve të tjerë të familjes. 
14. Për hartimin e raportit për vlerësimin e riskut punonjësi i policisë analizon: 
a) nivelin e rrezikut për një periudhë afatshkurtër për jetën, shëndetin dhe lirinë e anëtarëve të familjes dhe dinamikën e mundshme të zhvillimit të tij; 
b) nevojën për të marrë masë paraprake të mbrojtjes së menjëhershme dhe kohëzgjatjen e zbatimit të saj;
c) nevojën për të parandaluar përshkallëzimin e mëtejshëm të dhunës, përmes ndalimit të veprimeve të dhunuesit.
15. Punonjësi i policisë, pasi ka analizuar vlerësimin e riskut sipas pikës 14 të këtij udhëzimi, harton raportin e vlerësimit të riskut. Këtë raport ia paraqet titullarit të strukturës vendore të policisë, duke sugjeruar:
a) miratimin e urdhrit për masat paraprake të mbrojtjes së menjëhershme nëse është rasti; 
b) marrjen e masave paraprake të mbrojtjes së menjëhershme, që duhet të urdhërohen në UMPMM për ndalimin e dhunës dhe mbrojtjen e viktimës, duke u bazuar në parimin e parandalimit të përshkallëzimit të dhunës dhe të proporcionalitetit me nivelin e rrezikut të dhunës, parimin e interesit më të lartë të fëmijës, si edhe shmangien e lënies së fëmijëve pranë dhunuesit; 
c) vendosjen e viktimës në një qendër rezidenciale ose emergjence, e cila sugjerohet vetëm kur paraqitet e domosdoshme për shkak të riskut për jetën e saj, duke mbajtur parasysh interesin më të lartë të fëmijëve të mitur për të mos qëndruar me dhunuesin/en në mënyrë të pambikëqyrur, vullnetin e viktimës për t’u strehuar, si dhe legjislacionin në fuqi për standardet dhe procedurat për pranimin në këto qendra;
ç) vendosjen e viktimës pranë qendrave të menaxhimit të krizës, për rastet e dhunës seksuale;
d) zbatimin e UMPMM-së, në rastin e dhunës së ushtruar drejtpërdrejt mbi fëmijët në qasje me  legjislacionin në fuqi për mbrojtjen e fëmijëve, nën përgjegjësinë e Njësisë për Mbrojtjen e Fëmijëve;
dh) marrjen edhe të masave të tjera të nevojshme e të përshtatshme për menaxhimin e riskut dhe  zbatimin e UMPMM-së, të cilat koordinohen me institucionet përkatëse nga koordinatori vendor dhe Mekanizmi i Referimit të rasteve të dhunës në familje;
e) lëshimi i UMPMM-së nuk pengon ndjekjen penale të dhunuesit, nëse është rasti.  
Ky udhëzim hyn në fuqi pas botimit në Fletoren Zyrtare. 

MINISTËR I BRENDSHËM
Sandër Lleshaj

ANEKS
MODEL I RAPORTIT PËR VLERËSIMIN E RISKUT PËR RASTIN E DHUNËS NË FAMILJE
[image: logo re]DREJTORIA E PËRGJITHSHME E POLICISË SË SHTETIT
DREJTORIA VENDORE E POLICISË
KOMISARIATI I POLICISË_______________
	 
Nr. ________ prot.                                                                                    Tiranë, më __.__._____
RAPORT 
PËR VLERËSIMIN E RISKUT PËR RASTIN E DHUNËS NË FAMILJE
I. Të dhëna për raportin dhe hartuesit
	1. 
	Data, ora, vendi, ku hartohet raporti 


	2. 
	Emri, mbiemri dhe detyra për punonjësin e policisë që vlerëson riskun.


	3. 
	Persona të tjerë sipas këtij udhëzimi, (emri, mbiemri dhe detyra). 




II. Burimet e marrjes së informacionit
	1. 
	Rasti i identifikuar/raportuar, mënyra se si është identifikuar rasti dhe koha e identifikimit, vendi ku ka ndodhur rasti, adresa.


	2. 
	Intervista me subjektin dhunues/të dyshuarin. 
Identiteti/Emri, mbiemri, atësia, datëlindja dhe vendlindja, vendbanimi adresa e saktë;
Përshkrim i shkurtër:


	3. 
	Intervista me viktimën.
Identiteti/Emri, mbiemri, atësia, datëlindja dhe vendlindja, vendbanimi adresa e saktë;
Përshkrim i shkurtër



	4. 
	Intervista me persona të tjerë/ankuesin/raportuesin e dhunës.
Identiteti/Emri, mbiemri, atësia, datëlindja dhe vendlindja, vendbanimi adresa e saktë;
Përshkrim i shkurtër:


	5. 
	Të dhëna të tjera të policisë ose të institucioneve të tjera. 




III. Përmbledhje dhe përshkrim i historisë së dhunës
	1. Përshkruaj ngjarjen e fundit.

Kur? _________________________________________________________________

Kush? __________________________________________________________________

Pse? 
(shkaqe, qëllimi)
_________________________________________________________________

Ku? ________________________________________________________________


Dëmi  i ardhur _____________________________________________________

A janë dhunuar fëmijët? A është ushtruar dhunë në prani të tyre? 
__________________________________________________________


Të tjera. 



	2. Përshkruaj ngjarjet e kaluara. 

Episodi 2 __________________________________________________


Episodi 3 ___________________________________________________





IV. Faktorët e riskut nga dhunuesi/ja. Gjendja në të shkuarën dhe ajo aktuale
	1. Konflikt me ligjin/dhunë seksuale/armëmbajtje pa leje/vepra të tjera penale, __________________________________________________________________

2. Përsëritjet e dhunës dhe përshkallëzimi, _________________________________

3. Probleme nga përdorimi i alkoolit/narkotikëve, ____________________________

4. Probleme të shëndetit mendor, _______________________________________

5. Konsiderata të tjera, _________________________________________________





V. Faktorët e riskut për viktimën. Gjendja në të shkuarën dhe ajo aktuale. 
	
1. Frikë nga autori i krimit. ______________________________________________

2. A është larguar nga shtëpia? A dëshiron të largohet nga shtëpia? 
__________________________________________________________________

3. Probleme shëndetësore ______________________________________________

4. Cila është gjendja e fëmijëve që kanë qenë të pranishëm gjatë ushtrimit të dhunës? Reagimi i tyre? _______________________________________________________

5. Konsiderata të tjera. _________________________________________________
___________________________________________________________________




VI. Vlerësimi i riskut/Cilat janë masat më të përshtatshme? 
	· A ka risk për të kryer dhunë në të ardhmen?
· Risk për jetën?
	· Urgjent 
· I moderuar
· I ulët

	· A është e nevojshme të lëshohet UMPMM? 
	· Po
· Jo
Shënime: 

	· Cila nga masat e parashikuara në ligj janë më të përshtatshme në këtë rast? (plotëso më poshtë)
		
	
				

	Shënime:
(Jepni sqarimet e nevojshme)
	a)  urdhërimi  i dhunuesin/es që të mos kryejë ose të mos kërcënojë se do të kryejë veprime të mëtejshme të dhunës në familje ndaj viktimës ose pjesëtarëve të tjerë të familjes së viktimës;

	Shënime:
	b) urdhërimi i dhunuesit/es që të mos cenojë, ngacmojë, kontaktojë ose të komunikojë drejtpërdrejt ose tërthorazi me viktimën ose pjesëtarë të familjes së viktimës;

	Shënime:
	c) ndalimi menjëherë i dhunuesin/es, që t’i afrohet:
· strehës, 
· vendit të punës, 
· banesës së familjes së origjinës ose të banesës së personave të tjerë, 
· dhe institucioneve arsimore, 
· ose vendeve të cilat frekuentohen më tepër nga viktima, me përjashtim të rasteve kur frekuentimi bëhet për arsye pune;

	Shënime:
	ç) vendosja menjëherë e viktimës në një qendër rezidenciale ose emergjence për viktimat e dhunës në familje deri në marrjen e vendimit nga gjykata;

	Shënime:
	d) urdhërimi i një punonjësi të Policisë së Shtetit që të shoqërojë viktimën në qendrën rezidenciale ose të emergjencës, sipas shkronjës “ç”, të kësaj pike;

	Shënime:
	dh) urdhërimin e një punonjësi të Policisë së Shtetit që të shoqërojë viktimën deri në vendbanimin e tij/të saj dhe të mbikëqyrë marrjen e sendeve personale;

	Shënime:
	e) □ bllokimi i çdo arme me leje që i përket dhunuesit gjatë kontrollit të kryer,
· sekuestrimi i çdo arme pa leje që i përket atij, deri në marrjen e vendimit nga gjykata.

	· Sugjerime të tjera të përshtatshme për zbatimin e UMPMM-së
	Shënime:





VII. Shënime të fundit
	
1. Hartoi raportin: _________________________________
(emër, mbiemër, firmë)

2. Asistuan në përgatitjen e raportit (nëse ka): 
    ________________________________
2.1        emër, mbiemër, firmë.
2.2 _____________________________

Bashkëlidhur, dokumentet (nëse ka):

1.________________________________
2.________________________________






UDHËZIM I PËRBASHKËT
Nr. 912, datë 27.12.2018

PËR PROCEDURAT DHE MODELIN E URDHRIT PËR MASAT PARAPRAKE TË MBROJTJES SË MENJËHERSHME

Në mbështetje të nenit 102, pika 4 e Kushtetutës, si dhe të neneve 13/1, pika 3 e 25 pika 2, e ligjit nr. 9669, datë 18.12.2006, “Për masa ndaj dhunës në marrëdhëniet familjare”, i ndryshuar, ministri i Brendshëm dhe ministri i Shëndetësisë dhe Mbrojtjes Sociale,

UDHËZOJNË:

I. Dispozita të përgjithshme
1. Ky udhëzim ka qëllim të përcaktojë procedurat, që ndiqen nga struktura përgjegjëse e Policisë së Shtetit për nxjerrjen e “Urdhrit për masat paraprake të mbrojtjes së menjëhershme”, si dhe modelin e tij.
2. Me qëllim lehtësimin e zbatimit të këtij udhëzimi, për referencë do të përdoren përkufizimet dhe shkurtimet si më poshtë: 
a) Koordinatori vendor − koordinatori vendor për referimin e rasteve të dhunës në marrëdhëniet familjare sipas Vendimit të Këshillit të Ministrave nr. 334, datë 17.2.2011.
b) Mekanizmi i referimit − mekanizmi i bashkërendimit të punës për referimin e rasteve të dhunës në marrëdhëniet familjare sipas Vendimit të Këshillit të Ministrave nr. 334, datë 17.2.2011.
c) Punonjësi i policisë − punonjësi i policisë, që do të kryejë vlerësimin e riskut dhe procedurat për lëshimin e UMPMM-së. 
ç) Raporti − raporti për vlerësimin e riskut i hartuar nga Policia e Shtetit. 
d) Struktura përgjegjëse − struktura përgjegjëse për trajtimin e rasteve të dhunës në familje pranë Policisë së Shtetit në bazë të ligjit “Për masa ndaj dhunës në marrëdhëniet familjare”. 
dh) UMPMM − urdhri i lëshuar nga Policia e Shtetit në bazë të ligjit nr. 9669, datë 18.12.2006, “Për masa ndaj dhunës në marrëdhëniet familjare”, i ndryshuar.
e) UMM − Urdhri i Menjëhershëm i Mbrojtjes i lëshuar me vendim të gjykatës në bazë të ligjit nr. 9669/2006.
ë) UM − Urdhri i Mbrojtjes i lëshuar me vendim të gjykatës në bazë të ligjit nr. 9669/2006.  
II. Urdhri për masat paraprake të mbrojtjes së menjëhershme
3. UMPMM-ja nxirret nga titullari i strukturës përgjegjëse të Policisë së Shtetit, në juridiksionin e së cilës është raportuar dhuna. 
4. Pas përfundimit të vlerësimit paraprak të riskut, raporti i hartuar dhe të gjitha materialet e dosjes i kalojnë titullarit ose punonjësit të autorizuar prej tij, i cili nëse është rasti, nxjerr menjëherë UMPMM-në, sipas modelit të përcaktuar në aneksin e këtij udhëzimi, pjesë përbërëse  e tij.
5. UMPMM-ja urdhëron një ose disa nga masat e parashikuara në nenin 13/1, pika 2, të ligjit 9669/2006 dhe përcakton strukturat, që do të zbatojnë UMPMM-në me afatet përkatëse. Titullari ose personi i autorizuar prej tij mban parasysh sugjerimet e raportit të vlerësimit të riskut, por ai mund të vendosë edhe masa të tjera të parashikuara nga ligji, që nuk janë përmendur në këtë raport, nëse i çmon të nevojshme për ndalimin e dhunës ose të përshkallëzimit të saj. 
6. Në rastin kur i dhunuari është i mitur, UMPMM-ja që lëshohet ndaj dhunuesit/es së mitur ose që vendos në mbrojtje të miturin, nxirret pasi është vënë në dijeni Njësia për Mbrojtjen e Fëmijëve në Bashki. 
7. UMPMM-ja mund të vendosë viktimën në një qendër rezidenciale ose emergjente për viktimat e dhunës në familje, vetëm në rastin e rrezikut për jetën, duke marrë parasysh vullnetin e saj, interesin më të lartë të fëmijës, si dhe duke respektuar legjislacionin në fuqi për standardet e këtyre qendrave.
8. Brenda 48 orëve nga hyrja në fuqi e këtij urdhri struktura përgjegjëse që trajton rastin e dhunës paraqet kërkesën për vlerësimin e masave paraprake të mbrojtjes së menjëhershme pranë gjykatës kompetente. 
9. Zbatimi i UMPMM-së ndërpritet pas lëshimit të vendimit të gjykatës për vlerësimin tij. 
III. Zbatimi i urdhrit për masat paraprake të mbrojtjes së menjëhershme
10. Zbatimi i UMPMM-së kryhet nga e njëjta strukturë e Policisë së Shtetit në bashkëpunim me koordinatorin vendor të njësisë së vetëqeverisjes vendore përkatëse. 
11. Nëse vendi i raportimit të dhunës është i ndryshëm nga vendi i banimit të anëtarëve të familjes ku ka ndodhur dhuna, zbatimi i UMPMM-së kryhet nga struktura përgjegjëse, që ka nxjerrë urdhrin në bashkëpunim me strukturën përgjegjëse në vendin e banimit, si dhe koordinatorin vendor përkatës.
12. Struktura përgjegjëse e Policisë së Shtetit ka detyrë të informojë personin ndaj të cilit është dhënë urdhri, në lidhje me masat që parashikon UMPMM-ja dhe detyrimin e tij për ta zbatuar atë vullnetarisht. Në rastin e mosekzekutimit vullnetar nga dhunuesi, struktura përgjegjëse e evidenton këtë fakt në kërkesën, që i drejton gjykatës KOMPETENTE për vlerësimin e UMPMM-së. 
13. Struktura përgjegjëse e Policisë së Shtetit ka detyrë të informojë viktimën e dhunës në familje në lidhje me masat që parashikon UMPMM-ja. 
14. Zbatimi i masave që vendos UMPMM-ja, monitorohet nga titullari i strukturës përgjegjëse të Policisë së Shtetit ose punonjësi i autorizuar prej tij, në bashkëpunim me koordinatorin vendor.
15. Mospërmbushja e detyrave të përcaktuara në këtë udhëzim, përbën shkak për fillimin e procedimit disiplinor për personat përgjegjës, sipas legjislacionit përkatës. 
IV. Hyrja në fuqi
Ky udhëzim hyn në fuqi pas botimit në Fletoren Zyrtare. 

MINISTRI I BRENDSHËM
Sandër Lleshaj

MINISTRI I SHËNDETËSISË DHE MBROJTJES SOCIALE 
Ogerta Manastirliu 




ANEKS
MODEL I URDHRIT PËR MASAT PARAPRAKE TË MBROJTJES SË MENJËHERSHME 
[image: logo re]
DREJTORIA E PËRGJITHSHME E POLICISË SË SHTETIT
DREJTORIA VENDORE E POLICISË
KOMISARIATI I POLICISË________

Nr. ________ prot.                                                                                    Tiranë, më __.__._____
URDHËR 
Nr._____, datë _______

Për masat paraprake të mbrojtjes së menjëhershme nga dhuna në familje

Në bazë të ligjit nr. 9669, datë 18.12.2006, “Për masa ndaj dhunës në marrëdhëniet familjare”, të ndryshuar, të ligjit nr. 108/2014, “Për Policinë e Shtetit”, i ndryshuar, të nenit 29, të Vendimit të Këshillit të Ministrave, nr. 750, datë 16.9.2015, “Për miratimin e Rregullores së Policisë së Shtetit”, 
Nisur nga fakti që (përshkruaj shkurt ngjarjen/et): _____________________________________
Në datën, orën:____________________________________

Vendi ku ka ndodhur ngjarja ________________________________________

Përshkrimi i shkurtimisht mënyrës se si është identifikuar/raportuar dhuna: _________________
P.sh., shtetasi/ja (gjeneralitetet) është paraqitur/ka telefonuar në komisariatin e policisë ________________ dhe ka denoncuar për dhunën ndaj tij/saj/fëmijëve (gjeneralitetet)___________, të ushtruar nga shtetasi/ja (gjeneralitetet plota të dhunuesit/es)  __________________________.
Në bazë të raportit për vlerësimin e riskut, datë __.__.__, rezulton se të dëmtuarit/es mund t’i rrezikohet jeta dhe shëndeti... etj. Me qëllim ndalimin e dhunës nga shtetasi/ja/_________________dhe sigurimin e mbrojtjes së menjëhershme për shtetasin/shtetasen z/znj. ______________/të miturit/ve (nëse ka fëmijë të përfshirë)____________________, 

URDHËROJ:

1. Marrjen e masave paraprake të mbrojtjes së menjëhershme:
a) ..............................
b) .............................. etj.
2. Një kopje e këtij urdhri u njoftohet menjëherë subjektit që ka ushtruar dhunën  (dhunuesit/ses), subjektit të dhunuar (viktimës së dhunës), së bashku me informacionin e nevojshëm për vijimin e procedurave të mëtejshme; koordinatorit vendor të njësisë së vetëqeverisjes vendore dhe Njësisë për Mbrojtjen e Fëmijëve, në njësinë përkatëse të vetëqeverisjes vendore (nëse ka fëmijë të përfshirë).
3. Brenda 48 orëve nga hyrja në fuqi e këtij urdhri, struktura përgjegjëse/punonjësi i Policisë së Shtetit që trajton rastin e dhunës, paraqet kërkesën për vlerësimin e masave paraprake të mbrojtjes së menjëhershme dhe kërkesëpadi për lëshimin e urdhrit të menjëhershëm të mbrojtjes, pranë Gjykatës së Shkallës së Parë ____________________.
4. Për zbatimin e këtij urdhri ngarkohet specialisti për krimet dhe ndihmës specialisti i policisë së zonës ku ka ndodhur ngjarja/ku ka vendbanimin i/e dhunuara (viktima e dhunës) _______________.
5. Punonjësit e policisë që neglizhojnë zbatimin dhe monitorimin masave të parashikuara nga ky urdhër, kur sjellja e tyre nuk përbën vepër penale, ngarkohen me përgjegjësi disiplinore.
Ky urdhër hyn më fuqi menjëherë.
Shefi i Komisariatit
   Emër mbiemër
    Firma dhe vula e institucionit


VENDIM
Nr. 83, datë 17.12.2018

PËR DISA SHTESA DHE NDRYSHIME NË VENDIMIN E KOMISIONIT KOMBËTAR RREGULLATOR NR. 43, DATË 23.9.2016, “PËR LICENCIMIN E SH.A. UJËSJELLËS URA VAJGURORE”

[bookmark: _Hlk530401566]Në mbështetje të neneve 13, 14, 15, 16 dhe 17, të ligjit nr. 8102, datë 28.3.1996, “Për kuadrin rregullator të sektorit të furnizimit me ujë dhe largimit e përpunimit të ujërave të ndotura”, i ndryshuar (ligji nr. 8102), të VKM-së nr. 958, datë 6.5.2009, “Për miratimin e kategorive të licencimit dhe të procedurave për aplikim për licence”(VKM nr. 958), si dhe të vendimit të Komisionit Kombëtar Rregullator nr. 29, datë 8.12.2009, “Për procedurat e dhënies dhe rinovimit të licencave profesionale për subjektet juridike e fizike që ushtrojnë veprimtari në sektorin e furnizimit me ujë dhe largimit e përpunimit të ujërave të ndotura”, i ndryshuar (Rregullore e licencimit), 
Komisioni Kombëtar Rregullator,
në mbledhjen e datës 17.12.2018, pasi shqyrtoi dokumentacionin e paraqitur nga Drejtoria Tekniko-Ekonomike dhe Drejtoria Juridike mbi kërkesën e shoqërisë Ujësjellës Ura Vajgurore sh.a. për ndryshim të licencës për shkak të shtimit të kategorisë së shërbimit të largimit të ujërave të ndotura,

VËREN SE:

1. Shoqëria Ujësjellës Ura Vajgurore (U Ura Vajgurore), me shkresën nr. 432 prot., datë 5.10.2018, ka paraqitur kërkesën dhe dokumentacionin e nevojshëm pranë Entit Rregullator të Sektorit të Furnizimit me Ujë dhe Largimit e Përpunimit të Ujërave të Ndotura (ERRU), për shkak të shtimit të kategorisë së shërbimit për largimin e ujërave të ndotura, kategorinë C, të shoqëruar me dokumentacionin sipas përcaktimeve të parashikuara në VKM-në nr. 958 dhe rregullores së licencimit.
[bookmark: _Hlk526346024]2. Komisioni Kombëtar Rregullator (KKRR) e gjeti paraqitjen e kërkesës për rinovim licence për efekt të shtimit të kategorisë për largimin e ujërave të ndotura U Ura Vajgurore në konformitet me kriteret dhe procedurën e parashikuar në VKM-në nr. 958 dhe rregulloren e licencimit, si dhe në zbatim të parashikimeve të VKM-së nr. 63, datë 27.1.2016, “Për riorganizimin e operatorëve që ofrojnë shërbimin e furnizimit me ujë të pijshëm, grumbullimin, largimin dhe trajtimin e ujërave të ndotura” (VKM nr. 63).
[bookmark: _Hlk530406098]3. Ujësjellës Ura Vajgurore ka përditësuar ekstraktin e regjistrit tregtar për efekt të shtimit të kategorisë së shërbimit për largimin e ujërave të ndotura dhe ndryshimit të emrit të shoqërisë me dokumentacionin si më poshtë:
- me vendim të Këshillit Bashkiak Ura Vajgurore, nr. 72, datë 26.12.2017, miratoi transferimin e shërbimit të kanalizimeve të ujërave të ndotura në ndërmarrjen Ujësjellës Ura Vajgurore sh.a. me të gjitha të drejtat dhe detyrimet;
- me vendimin e Asamblesë së Përgjithshme të Aksionarëve, nr. 1, datë 22.2.2018, miratoi raportin e zmadhimit të kapitalit të shoqërisë ujësjellës kanalizime sh.a. Ura Vajgurore;
- me vendimin e Asamblesë së Përgjithshme të shoqërisë Ujësjellës Kanalizime Ura Vajgurore nr. 3 prot., datë 25.6.2018, “Mbi ndryshimin e emërtimit të shoqërisë Ujësjellës Ura Vajgurore”.
4. Referuar kërkesës dhe dokumentacionit shoqërues, rezulton:
[bookmark: _Hlk526347311]a) ERRU-ja ka licencuar shoqërinë Ujësjellës Ura Vajgurore me vendim nr. 43, datë 23.9.2016, “Për licencim sh.a. Ujësjellës Ura Vajgurore” me një afat 4-vjeçar, ku shoqëria autorizohet të ofrojë shërbimin e grumbullimit dhe shpërndarjes së ujit për konsum publik;
b) Shoqëria UK Ura Vajgurore ka marrë në administrim sistemin e kanalizimeve nga Bashkia Ura Vajgurore dhe do të ofrojë shërbimin e largimit të ujërave të ndotura për 19 907 banorë në Bashkinë Ura Vajgurore;
c) Shoqëria ka ndryshuar emrin nga shoqëria “Ujësjellës Ura Vajgurore” sh.a. në shoqëria “Ujësjellës Kanalizime Ura Vajgurore” sh.a.
5. ERRU-ja, në vlerësimin e kërkesës për shtimin e kategorisë se shërbimit për largimin e ujërave të ndotura, ka marrë në konsideratë përmbushjen nga ana e Ujësjellës Ura Vajgurore sh.a. të:
[bookmark: _GoBack]a) kërkesave të ligjit nr. 8102, si dhe të akteve nënligjore dhe kuadrit rregullator në fuqi, në mënyrë të veçantë të garantojë që të licencuarit të veprojnë në përputhje me kushtet e licencës së tyre dhe të mbrojnë interesat e konsumatorëve në lidhje me cilësinë, evidencën, vazhdueshmërinë dhe garancinë e shërbimit;
b) kërkesave të ligjit nr. 9121, datë 28.7.2003, “Për mbrojtjen e konkurrencës”, të ndryshuar (ligji nr. 9121) për mos lejimin e abuzimit me pozitën dominuese në treg të ndërmarrjes veçanërisht në lidhje me kufizimin e tregjeve;
c) kërkesave të ligjit nr. 9902, datë 17.4.2008, “Për mbrojtjen e konsumatorëve”, të ndryshuar (ligji nr. 9902);
d) kërkesave të VKM-së nr. 63, veçanërisht në lidhje me organizimin e njësive të shërbimit të furnizimit me ujë dhe kanalizimeve si shoqëri aksionare sipas sistemit me një nivel administrimi dhe funksionimit në bazë të ligjit nr. 9901, datë 14.4.2008, “Për tregtarët dhe shoqëritë tregtare”.
6. ERRU-ja, në bazë të vlerësimit dhe verifikimeve të kërkesës së shoqërisë Ujësjellës Ura Vajgurore, rekomandon:
- Shoqëria UK Ura Vajgurore duhet të aplikojë pranë ERRU-së për miratimin e tarifave për shërbimin e largimit të ujërave të ndotura.
Për gjithë sa më sipër, Komisioni Kombëtar Rregullator, pasi arriti në përfundimin se kërkesa e Ujësjellës Ura Vajgurore është e bazuar ligjërisht dhe plotëson kërkesat ligjore të parashikuara në kuadrin rregullator në fuqi,

VENDOSI:

I. Titulli i vendimit të Komisionit Kombëtar Rregullator nr. 43, datë 23.9.2016, “Për licencim sh.a Ujësjellës Ura Vajgurore”, ndryshon si më poshtë:
“Për licencimin e Ujësjellës Kanalizime Ura Vajgurore sh.a.”
II. Kudo në vendimin nr. 43, datë 23.9.2016, “Për licencim sh.a. Ujësjellës Ura Vajgurore”, togfjalëshi “Sh.a. Ujësjellës Ura Vajgurore” ndryshohet si më poshtë:
“Ujësjellës Kanalizime Ura Vajgurore sh.a.”
III. Në pikën 2 të vendimit shtohet kategoria si më poshtë:
“Kategoria C, Për largimin e ujërave të ndotura”
Ky vendim hyn në fuqi menjëherë.
Ky vendim publikohet në Fletoren Zyrtare.

KRYETARI
Ndriçim Shani

